امام بی

امام بی بی شیخ نور محمد کی زوجہ اور حکیم الامت شاعر مشرق علامہ محمد اقبال کی والدہ ماجدہ ہیں۔
آپ کا نام گرامی 'امام بی بی ہے۔ آپ کے والدین کا تعلق سمبڑیال ضلع سیالکوٹ ایک کشمیری گھرانے سے تھا۔ آپ کی مشہوری کی وجہ ڈاکٹر علامہ محمد اقبال کی والدہ کی حثیت سے ہے۔ آپ کو آپ کی اولاد کے علاوہ رشتے دار اور چھوٹی عمر سب لوگ بے جی بلاتے تھے۔ بے جی کے زمانے میں خواتین (بالخصوص دیہات کی خواتین) میں لکھنے پڑھنے کا رواج بالکل نہ ہونے کے برابر تھا۔ اس لیے بے جی لکھنا پڑھنا نہیں جانتی تھی البتہ نماز ان کو ازبر تھی اور وہ اس کو پابندی سے ادا کیا کرتی تھی۔ ناخوند ہونے کے باوجود آپ حلم و وقار ، خوش خلقی ، سمجھ بوجھ ، معاملہ فہمی ، خانہ داری ، دریا دلی اور صالحیت یا تدین کے اعتبار سے ایک مثالی خاتون تھیں۔
آپ کی شادی شیخ نور محمد سے ہوئی۔ آپ کی شادی کے کچھ عرصہ بعد آپ کے گھر والے (شیخ نور محمد کے سسرال والے) سیالکوٹ میں آ کر آباد ہو گئے۔
بے جی برادری کے باہمی جگھڑے نہایت عمدگی سے سلجھا لیتی تھیں اور ایک دوسرے سے ناراض عناصر کو باہم گلے ملوا دیتی تھیں۔ اپنی خوش خلقی اور درد مندی کے باعث محلے کی خواتین میں بے حد ہر دلعزیز تھیں۔ ان کو بے جی پر اس قدر اعتماد تھا کہ جب کبھی ضرورت پڑتی وہ اپنے زیورات یا روپیہ پیسہ ان کے پاس امانت رکھوا دیتی تھیں۔ بے جی ایسی تمام امانتیں بڑی احتیاط کے ساتھ علاحدہ علاحدہ سرخ کپڑے کی پوٹلیوں میں باندھ کر اپنے پاس محفوظ کر لیتی تھیں۔ بے جی کی زندگی کا سب سے تابناک پہلو ان کا جذبہ خیر تھا۔ آپ غریبوں اور حاجت مندوں کی اس طرح مدد کرتی تھیں کہ کسی کو کانوں کان خبر نہ ہوتی تھی۔ کئی حاجت مند خواتین کو ان کے دست فیض رساں سے پوشیدہ طور پر نقد رقوم ملتی رہتی تھیں۔ پوشیدہ طور پر اس لیے کہ وہ کام نام و نمود کے لیے نہیں بلکہ صرف اللہ کی رضا کی خاصر کرتی تھیں۔ آپ کے بڑے فرزند شیخ عطا محمد بے جی کی ایسی خیرات کو گپت دان کہا کرتے تھے۔ جب وہ رخصت پر سیالکوٹ آتے تو بے جی کو اس گپت دان کے لیے خصوصی رقم دیا کرتے تھے۔ اس طرح بے جی کا دریائے فیض برابر جاری رہتا تھا۔ وہ ایک اور اندازے سے بھی غریبوں کی مدد کیا کرتی تھیں۔ وہ یوں کہ نادار گھرانوں کی تین چار لڑکیاں اپنے پاس لے آتی اور ان کی کفالت اپنے ذمہ لے لیتی تھیں۔ ان بچیوں کو اپنی بیٹیوں کی طرح سمجھتی تھیں اور ان سے بہت پیار کرتی تھیں۔ یہ بچیاں گھر کے کام کاج میں ہاتھ بٹاتی تھیں لیکن ملازموں کی طرح نہیں بلکہ دوسرے اہل خانہ کی طرح وہ اس کو اپنے گھر کا کام سمجھ کر کرتی تھیں۔ بے جی کی بہو بیٹیاں ان بچیوں کو بے جی کی ہدایت کے مطابق قرآن مجید پڑھاتی ، نماز سکھاتی ، معمولی دینی تعلیم دیتیں اس کے علاوہ اردو لکھنا پڑھنا ، کھانا پکانا اور سینا پرونا بھی سکھاتی تھیں۔ کچھ مدت کے بعد مناسب رشتہ تلاش کر کے ان کی شادی کر دیتیں اور ان کی رخصتی اپنی بیٹیوں کی طرح کرتیں۔ یہ لڑکیاں عمر بھر بے جی کو اپنی حقیقی ماں کا درجہ دیتی تھیں اور ان کے پاس اپنے سسرال سے اس طرح آتیں جس طرح بیٹیاں اپنے میکے آتی ہیں۔ بے جی کے جذبہ ایثار کا ایک واقعہ شیخ احمد کے بقول یہ ہے کہ
بے جی نہایت اعلی درجے کی منتظم تھیں۔ آپ اپنی اولاد کی تربیت پر خاص توجہ دیتی تھیں اور ہر وقت ان کو ادب و تمیز سکھانے میں کوشاں رہتی تھیں۔ علامہ محمد اقبال نے ان کے حسن تربیت اور حسن عمل کو ان الفاظ میں خراج تحسین ادا کیا:
گھر میرے اجداد کا سرمایہ عزت ہوا
تھی سراپا دین دنیا کا سبق تیری حیات
علامہ محمد اقبال بے جی سے بہت محبت کرتے تھے۔ جب تک بے جی حیات رہیں لاہور کے قیام کے دوران علامہ اقبال کا یہ معمول رہا کہ وہ گرمیوں کی تعطیلات میں یا جب بھی ان کو فرصت ملتی سیالکوٹ والدہ کی خدمت میں پہنچ جاتے۔ بے جی کو بھی اقبال سے والہانہ محبت تھی۔ جب وہ یورپ میں تعلیم حاصل کر رہے تھے تو دوپہر میں ان کے خطوط کے انتظار میں بیٹھی رہتی تھیں۔ اقبال جب گھر ہوتے بے جی کے پاس تو دوپہر کو کھانے سے پہلے یا کھانے کے بعد روزانہ زنان خانے میں محفل جمتی جس میں بے جی ، اقبال کی بہنیں اور بے جی کی بہوئیں شریک ہوتیں۔ اس محفل میں برادری اور محلے کے واقعات اور تنازعات کا ذکر ہوتا تھا جن کو اقبال بڑی دلچسپی سے سنتے تھے۔ اس وقت مسکراہٹ ان کے لبوں پر کھیل رہی ہوتی اور بعض اوقات وہ تفننِ طبع کے طور پر بے جی سے پوچھتے اچھا "بے جی فلاں بہو اور ساس کے جھگڑے کا فیصلہ کس طرح ہوا اور آپ نے ان کے درمیان آپ نے کیسے صلح کرائی؟" شیخ عطا محمد کی دوسری شادی کے وقت اقبال پانچویں جماعت میں پڑھتے تھے۔ آپ کی بھاوج بیان کرتی ہے کہ اقبال کو شعروں سے بڑی مناسبت تھی۔ ان کی آواز بھی نہایت شیریں تھی۔ وہ بازار سے منظوم قصے خرید لاتے تھے اور گھر کی عورتوں کو خوش الحانی سے پڑھ کر سناتے۔ اسی طرح ان کا بیان ہے کہ اقبال چھوٹی عمر ہی سے بے حد ذہین تھے ، پڑھائی کا بڑا شوق تھا اور سخت محنت کرتے تھے ، یہاں تک کہ رات گئے تک پڑھتے رہتے۔
اقبال کے لڑکپن کے زمانے میں ان کے بڑے بھائی شیخ عطا محمد سیالکوٹ سے باہر تعینات تھے اور ان کی اہلیہ سیالکوٹ میں ہی رہتی تھی۔ گھر میں زیادہ تعداد عورتوں کی تھی۔ اقبال اس دور میں اپنے والدین کی توجہ کا مرکز تھے۔ وہ ماں سے بے حد محبت کرتے تھے اور باپ سے انھیں جس قسم کی تربیت ملی اس کے متعلق علامہ اقبال خود بیان کرتے ہیں کہ
آپ کی وفات پر علامہ اقبال نے ایک نظم ’’والدۂ مرحومہ کی یاد میں‘‘ لکھی جو بعد ازاں بانگِ درا کی زینت بنی۔ آپ کا انتقال 9 نومبر 1914ء کو سیالکوٹ میں ہوا اور آپ کو درگاہ امام علی الحق سے ملحقہ قبرستان میں سپردِ خاک کیا گیا۔ اس نظم کا آخری شعر اس قدر مقبولِ عام ہے کہ پاکستان میں قبور کے کتبوں پر سب سے زیادہ جو شعر لکھوایا جاتا ہے وہ یہی ہے:
آسماں تیری لحد پر شبنم افشانی کرے
سبزۂ نورستہ اس گھر کی نگہبانی کرے
اقبال کو بے جی کی وفات سے شدید صدمہ پہنچا اور بہت دنوں تک ان پر یاس کی کفیت طاری رہی۔
علامہ اقبال نے (آنجہانی) مہاراجا سرکشن پرشاد (صدراعظم حید آباد دکن) کے نام ایک خط میں اپنی والدہ مرحومہ کے حوالے سے ان جذبات کا ذکر کیا
بے جی کی وفات پر علامہ محمد اقبال نے اپنے دلی جذبات کا اظہار اپنی بے مثل نظم والدہ مرحومہ کی یاد میں میں کیا۔
بے جی کی وفات کا صدمہ شیخ نور محمد کی قوت برداشت سے باہر تھا۔ وہ شاعر نہ تھے مگر صدمے کے زیر اثر انھوں نے ایک دن اعجاز احمد سے کاغذ اور قلم دوات لانے کے لیے کہا۔ اعجاز احمد سمجھے کہ شاید اقبال کو خط لکھوائیں گے ، فرمایا کہ جو کچھ بولتا ہوں لکھتا جاؤ اور پھر اس کاغذ کو اپنے چچا کے پاس بھیج دو۔ میاں جی سوچ سوچ کر شعر لکھواتے جاتے تھے اور دو تین نشستوں میں دس بارہ اشعار قلم بند کرائے۔ ان اشعار میں سے ایک شعر شیخ اعجاز احمد نے نقل کرایا ہے۔
اشعار اقبال کو بھیج دیے گئے جنھوں نے کچھ عرصہ بعد اپنی نظم والدہ مرحومہ کی یاد میں کاتب سے خوش خط لکھوا کر میاں جی کو ارسال کر دی۔
اکبر الہ آبادی نے تعزیت کرتے ہوئے فرمایا
قوم کی نظریں جو ان کے طرز کی شیدا ہوئیں
یہ طریق دوستی ، خود داری با تمکنت
با خدا تھے ، اہل دل تھے ، صاحب اسرار تھے
ہے ثمر اس باغ کا یہ طبع عالی منزلت
چشم تر ہے آنسوؤں سے قلب ہے اندوہ گیں
نعمت عظمی ہے ماں کی زندگی اولاد کو
سال رحلت کا یہاں منظور اسے فی الحال
رحلت مخدومہ سے پیدا ہے تاریخ وفات
اکبر الہ آبادی نے مندرجہ ذیل قطعہ تاریخ وفات لکھا جو آج بھی بے جی کی لوح مزار پر کندہ ہے
سوئے جنت زیں جہاں بے ثبات
رحلت مخدومہ تاریخ وفات
شیخ نور محمد اور امام بی کی اولاد کی کل تعداد سات تھی۔